Diari Oficial de la Generalitat Valenciana


Sumari del DOGV 5170, del 04-01-2006 (2006/5)

ORDE de 21 de desembre de 2005, de la Conselleria d'Agricultura, Pesca i Alimentació, per la qual es prorroguen, durant l'any 2006, els compromisos agroambientals contrets, l'any 2001, amb determinades mesures agroambientals en aplicació al Reglament (CE) número 1257/1999 a la Comunitat Valenciana, i es regulen les sol·licituds de pagament anual de l'anualitat 2006.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5170

Data del DOGV
:   04-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5


Data del document
:   21-12-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * FEOGA
    * protecció del medi ambient
    * terra agrícola
    * suport econòmic
    * desenvolupament rural

ORDE de 21 de desembre de 2005, de la Conselleria d'Agricultura, Pesca i Alimentació, per la qual es prorroguen, durant l'any 2006, els compromisos agroambientals contrets, l'any 2001, amb determinades mesures agroambientals en aplicació al Reglament (CE) número 1257/1999 a la Comunitat Valenciana, i es regulen les sol·licituds de pagament anual de l'anualitat 2006. [2006/5]
  
El Reglament (CE) número 1698/2005, del Consell, de 20 de setembre de 2005, sobre l'ajuda al desenrotllament rural a través del Fons Europeu Agrícola de Desenrotllament Rural (FEADER) establix el marc d'aplicació de les ajudes comunitàries en favor d'un desenrotllament rural sostenible. El mencionat reglament deroga, entre altres, el Reglament (CE) número 1257/1999 impedint la seua aplicació des de l'1 de gener de 2007.
  
Tenint en compte que mentre no s'aprove el nou Programa de Desenrotllament Rural per al període 2007-2013, no es podran establir les normes d'aplicació en relació amb les ajudes determinades per a la utilització de mètodes de producció agropecuària que permeten protegir el medi ambient i mantindre el camp (agroambientals), i d'acord amb el Reglament (CE) número 1360/2005, de 18 d'agost de 2005, pel qual s'establixen disposicions d'aplicació del Reglament (CE) número 1257/1999, del Consell, sobre l'ajuda al desenrotllament rural a càrrec del Fons Europeu d'Orientació i de Garantia Agrària (FEOGA).
  
ORDENE
  
Article 1
  
Els beneficiaris acollits a les línies agroambientals protecció de flora i fauna en aiguamolls: actuacions sobre arrossars, agricultura i ramaderia ecològica i producció integrada en vinya i que van finalitzar el seu període de compromisos l'any 2005, tindran la possibilitat de prorrogar els compromisos adquirits per a les parcel·les del seu expedient. Així, amb la sol·licitud prèvia de l'interessat, les esmentades parcel·les podran romandre durant l'any 2006 en les mateixes condicions de compromís i ajuda per a qui les va mantindre en l'exercici 2005. En cap cas s'admetran canvis de titularitat que afecten els expedients els compromisos dels quals van finalitzar l'any 2005.
  
Els beneficiaris de la línia d'actuacions sobre arrossars, agricultura i ramaderia ecològica i producció integrada en vinya podran formular la seua sol·licitud de pròrroga en l'imprés dissenyat a este efecte (annex d'esta orde) i que també estarà disponible en la pàgina web de la Generalitat Valenciana (http://www.gva.es).
  
Article 2
  
Als beneficiaris d'ajudes agroambientals el període de compromisos dels quals no ha finalitzat se'ls exigix la presentació de la sol·licitud del pagament de l'anualitat corresponent, imprescindible per a la percepció de l'ajuda, amb les mateixes condicions recollides en les ordes de convocatòria anteriors. El model de sol·licitud de pagament anual, així com el de canvi de titularitat, apareix en l'annex d'esta orde, i també estaran disponibles en la pàgina web de la Generalitat Valenciana (http://www.gva.es).
  
En cas de no presentar la sol·licitud de pagament anual en alguna de les anualitats que li resten, i si durant eixe període es van continuar complint els compromisos, condicionat a la seua verificació, el titular continuarà en el programa i no percebrà les ajudes corresponents a eixe any. En cas de no presentar la sol·licitud de pagament anual durant dos anys consecutius, es considerarà reincidència i es procedirà a l'anul·lació de l'expedient sol·licitant al titular, excepte causes de força major, les quantitats percebudes fins eixe moment, incrementades en l'interés legal corresponent.
  
Article 3
  
El termini de presentació de les sol·licituds de pròrroga, de pagament anual i de canvi de titularitat de 2006 serà el comprés entre el 16 de gener i el 15 de març de 2006. El termini per a les sol·licituds de pagament anual i canvis de titularitat de la mesura de producció integrada en cítrics serà el comprés entre el 15 de juny i el 31 de juliol de 2006. No obstant, s'admetran fins a 25 dies naturals següents a la finalització del termini establit, si bé en este cas l'import de les ajudes es reduirà en un 1 per cent per cada dia hàbil de retard. Les sol·licituds presentades amb posterioritat es consideraran com a no presentades.
  
Totes les sol·licituds podran presentar-se a les oficines comarcals de la Conselleria d'Agricultura, Pesca i Alimentació i en els altres llocs referits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 4
  
No s'admetran sol·licituds d'ampliació de superfície amb parcel·les pertanyents a sol·licituds els compromisos de les quals van finalitzar l'any 2005. No s'admeten ampliacions en l'últim any de compromisos, tal com es regula en les ordes de convocatòries anteriors, ni durant l'any 2006 per al qual se sol·licita pròrroga de compliment d'estos.
  
Article 5
  
La proposta de resolució de l'expedient correspondrà als directors territorials de la Conselleria d'Agricultura, Pesca i Alimentació, els quals elevaran estes propostes al subsecretari de la Conselleria d'Agricultura, Pesca i Alimentació, qui resoldrà per delegació, segons l'article 8, en el termini de sis mesos a partir de la data de sol·licitud per a acollir-se al règim d'ajudes. Si no es resol en este termini, es considerarà que la sol·licitud està desestimada.
  
Contra la resolució procedirà recurs de reposició (art. 116 i 117 de la Llei 30/1992) o bé, directament, recurs contenciós administratiu (art. 10 i 46 Llei de la Jurisdicció Contenciosa Administrativa).
  
La tramitació del pagament s'ajustarà a allò que determina el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
Les despeses que origine l'aplicació de la present orde seran imputades al programa 714.50, de la secció 12 i, de conformitat amb el que disposa la Llei de Pressupostos de la Generalitat Valenciana, seran de reconeixement preceptiu conforme a les normes pressupostàries de la Secció Garantia del FEOGA i, a la planificació financera del Programa de Desenrotllament Rural d'Espanya (Programa Horitzontal per a les Mesures d'Acompanyament) referit al període de programació 2000-2006, d'acord amb l'article 3 de la Decisió de la Comissió C(2001) 4739, de 20 de desembre.
  
Article 6
  
En defecte de normes especials, nacionals o comunitàries, d'aplicació per al desenrotllament i gestió del Programa Agroambiental, es tindrà en compte el que establix l'article 47 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
Article 7
  
D'acord amb l'Orde de 5 d'octubre de 2005, de la Conselleria d'Agricultura, Pesca i Alimentació, per la qual s'atribuïxen a les direccions territorials de la Conselleria, les funcions d'explotació i manteniment del Sistema d'Informació Geogràfica de Parcel·les Agrícoles (SIGPAC) es tindran en compte en la concessió de les ajudes regulades en esta orde; les modificacions del SIGPAC la sol·licitud de modificació del qual o al·legacions a este s'haja efectuat amb anterioritat a l'1 d'abril de l'any 2006, a excepció que facen referència a canvis en la morfologia de la parcel·la.
  
Article 8
  
Es faculta, per al desenrotllament i l'aplicació del que disposa la present orde i se li delega la competència per a la resolució de les sol·licituds, el subsecretari de la Conselleria d'Agricultura, Pesca i Alimentació.
  
València, 21 de desembre de 2005
  
El conseller d'Agricultura, Pesca i Alimentació,
  
JUAN GABRIEL COTINO FERRER